Folketing
2011-04-12

Lykke, lykkelig – det er begreber, vi danskere ofte bruger om os selv, og undersøgelser viser jo også gang på gang, at vi er blandt verdens lykkeligste folkefærd. Udenlandske medier fra bl.a. USA, England og Frankrig har besøgt Danmark, ja, selv den amerikanske talkshowværtinde Oprah Winfrey har gæstet landet for med egne øjne at se verdens lykkeligste folk og for at undersøge, hvorfor vi er det. Det tror jeg faktisk at der er flere grunde til. For det første er Danmark et frit land, hvor vi har ytringsfrihed, og hvor vi kan forfølge vores ambitioner og drømme om det gode liv, som vi hver især ønsker det. For det andet er vi i Danmark rigtig gode til at give alle mennesker lige muligheder. F.eks. er halvdelen af de mennesker, der befinder sig i det, vi kalder for lavindkomstgruppen, ude af den gruppe igen efter et år, og det siger noget om, at vi i Danmark har nogle gode muligheder for social opdrift i kraft af uddannelse og arbejde.